khistorydata/jeongjo-sjw-relations huggingface dataset:
정조 5년
兵曹判書洪樂性疏曰。伏以。月正辰良。有事國社。祥占瑞雪。禮成祈年。徹宵祼薦。玉體萬康。臣民慶祝。曷有其極。仍伏念日昨吏卒之事。萬萬驚悚。尙何言哉。憑藉禁喧之名。敺擠內閣之吏。莫重牙牌。寔奉御押。而終不免玷缺之境。事未前聞。罪在罔赦。臣職忝判曹。身廁陪駕。常日旣無檢束。臨時又未覺察。何可諉罪於郞吏。而晏然自恕乎。兢惕之極。歷日靡定。果然論思之地。請以譴責之典。益覺惶懍。惟重勘是俟。伏蒙聖度寬假。薄從問備。罪大罰微。尤切悚蹙。莫省措躬之所。玆敢略控自列之章。仰瀆崇嚴之聽。伏乞聖明。俯垂鑑察。亟降威罰。以嚴事體。以昭法紀焉。臣無任屛營祈懇之至。謹昧死以聞。答曰。省疏具悉。卿其勿辭行公。
정조 5년
慶尙監司李文源敎。王若曰。南維作藩。才須方面。北宸授節。簡惟在心。玆撤掌禮之班。庸畀宣化之責。惟卿。風儀敦朴。器宇淳深。家聲永垂於靑氈。忠貞世篤。榮塗不改其素履。恬約自持。玉署銀臺之歷揚。恒貴少文而多質。蓬廬桑鄕之偃仰。益勵斂跡而潔身。如扶風之得翁歸。治績尙蔚於畿郡。若漁陽之有叔度。才猷已試於萊城。何必待鶚薦於朝。固知用牛刀之地。眷彼嶺南一域。實我海東重藩。地是鷄林之邦。提封餘一千里。海接雕題之境。表裏控七十州。戶禮樂而家詩書。民風有鄒魯之美。貢絲麻而賦粟米。土物同荆楊之饒。顧弊瘼滋多於比年。而剸理最難於今日。至於倉糴之空虛。官錢之放散。伊百弊罔非擾民。嗟乎。杖制之逾濫。戎政之疎虞。無一人克效奉職。屢經饑饉之後。幾多私負而公逋。雖値豊穰之餘。尙歎民窮而財匱。矯革之道。懷保之政方急。此其時哉。按廉之職。委任之責甚難。屬之誰也。玆授卿以慶尙道觀察使兼兵馬水軍節度使巡察使大丘都護府使。卿其克念倚毗之眷。益殫保釐之誠。厚民生而平物情。必須先其敎化。繩貪墨而戢奸猾。莫若莅以公嚴知依小民。須體周田勤稼之政。毋憚大吏。宜明虞廷考績之方。自餘稟裁。厥有典刑。於戲。弘毅可以馭衆。簡略可以率人。喜一路之福星。棠茇播詠。紓九重之旰食。蔀屋騰歡。往其欽哉。行且召矣。故玆敎示。想宜知悉。副校理柳孟養製進
정조 5년
辛丑正月初十日。兼春秋朴行淳。義禁府啓目。禮曹佐郞金宇海。齋令見失罪。刑推得情。何如。啓。傳曰。除刑推議處爲良如敎。
정조 5년
辛丑正月初十日辰時。上御誠正閣。大臣備局堂上。引見入侍時。右承旨李徽之。戶曹判書金華鎭。開城留守鄭好仁。江華留守趙㻐。刑曹判書徐浩修。行副司直李柱國。行訓鍊都正李敬懋。行副司直徐有寧。行大司成鄭民始。戶曹參判蔡弘履。大司憲李𡊠。持平李東稷宋民載。獻納尹在醇。正言李運彬。校理柳孟養。修撰徐鼎修。右副承旨金宇鎭。假注書趙興鎭。事變假注書李祖承。記注官張顯慶。記事官徐龍輔。以次進伏訖。徽之曰。春寒尙峭。此時聖體。若何。上曰。一樣矣。徽之曰。王大妃殿症候。若何。上曰。一樣矣。徽之曰。惠慶宮氣候。何如。上曰。一樣矣。徽之曰。産室設廳。已爲擇日。臣民顒祝之望。益切矣。近來則慶壽宮凡節。何如。上曰。連爲順過矣。上曰。廟謨有稟達事。稟達。可也。徽之曰。此江華留守趙㻐狀啓也。以爲鎭撫軍兵及外四營。今春合操。依例設行。而統禦營所管。畿海兩道舟師。依定式合設於臣營前洋事。請令廟堂稟旨分付矣。詰戎之政雖重。而當此方農之時。遠地軍兵。裹糧往來。動費多日。其弊亦不可不恤。水陸合操。一竝停止。待秋擧行。各其官鎭門。聚點似宜。而該留守趙㻐。初不詳察。誤爲狀聞。致煩再請之擧。其疎忽之失。不可無飭。從重推考。何如。上曰。依爲之。出擧條徽之曰。此開城留守鄭好仁狀啓也。以爲今春習操。依例設行事。請令廟堂。稟旨分付矣。農時民弊。不可不恤。今春習操。一體停止。似好矣。上曰。依爲之。出擧條徽之曰。此守禦使鄭民始狀啓也。以爲本廳屬三營束伍及左右部牙兵。今春合操。何以爲之事。請令廟堂稟旨分付矣。農時合操。民弊不少。戎政雖重。宜有弛張之道。今春合操及巡點。亦爲停止。似好矣。上曰。依爲之。出擧條徽之曰。此摠戎使徐有寧狀啓也。以爲坡州長湍輪操。何以爲之事。請令廟堂稟旨分付矣。當此農節。民弊不可不恤。今春輪操。停止。似好矣。上曰。依爲之。出擧條徽之曰。此咸鏡監司鄭昌順狀啓也。以爲今春南關習操。固當擧行。而北關則未免失稔。勢難强行。至於臣營。獨鎭部鍊。纔經回祿。瘡痍甫起。姑爲停止事。竝令廟堂稟旨分付矣。北關習操。旣令停止。南北不宜異同。南關及該監營習操。一體停止。似好矣。上曰。依爲之。出擧條徽之曰。此平安兵使李漢昌狀啓也。以爲今春淸南各邑鎭巡操。依例擧行事。請令廟堂稟旨分付矣。戎政雖重。農時宜恤。今春淸南各邑鎭巡操。特令停止。待秋擧行。各其官鎭門。依例聚點。似好矣。上曰。依爲之。出擧條徽之曰。此黃海兵使梁世絢狀啓也。以爲今春習操及各邑鎭軍器點視。歲抄軍點考。依例擧行事。請令廟堂稟旨分付矣。當此方農之節。一番行操。爲弊不些。戎政雖重。民情不可不念。今春習操及各邑鎭軍器點視。歲抄軍點考。一竝停止。各其官鎭門。依例聚點。似好矣。上曰。依爲之。出擧條徽之曰。此慶尙左兵使李文德狀啓也。今春習操及營將巡點等事。依例擧行事。請令廟堂稟旨分付矣。當此農節。民弊不可不恤。今春習操及營將巡點。一竝停止。各其官鎭門。聚點。似好矣。上曰。依爲之。出擧條徽之曰。此洪忠兵使李得濟狀啓也。以爲今春習操巡歷及各鎭營將巡點。何以爲之事。請令廟堂稟旨分付矣。方農之時。民弊可恤。今春習操巡歷及營將巡點。一竝停止。各其官鎭門。聚點。似好矣。上曰。依爲之。出擧條徽之曰。此南兵使吳載熙狀啓也。以爲今春三甲左右營習操及南各營。各其官鎭門聚點。依定式擧行事。請令廟堂稟旨分付矣。北關春操。旣令停止。南關三甲左右營習操。亦宜一體停止。各其官鎭門。依例聚點。似好矣。上曰。依爲之。出擧條徽之曰。此永宗防禦使申㬚狀啓也。以爲今春陸操。依例設行事。請令廟堂稟旨分付矣。農時民弊。不可不恤。今春陸操。特爲停止。似好矣。上曰。依爲之。出擧條徽之曰。農務莫要於水利。當此春初。疏鑿堤堰。預爲貯水然後。可以澤及於當夏移秧之時。而近來諸道。全不申飭。各邑所在堤堰。一任廢棄。堰下田土。未得蒙利。事甚慨惜。各別嚴飭諸道道臣。及時修築堤堰。以爲貯水蒙利之地。何如。上曰。依爲之。出擧條上曰。今日吏判。何不入來乎。徽之曰。以實病不得入來。而分義惶悚。來待於闕門外云矣。徽之曰。當此歲初次對之日。大司諫金魯鎭。雖有實𧏮。未甚難强。則不爲入參。誠非矣。從重推考。何如。上曰。依爲之。出擧條大司諫金魯鎭。從重推考事。榻前定奪。徽之曰。慶尙監司李文源。所後家三代。已盡追贈云。今無可以追贈矣。在前如此之人。或因大臣筵奏。移贈本生家三代。其例多有之。今依此規。李文源本生家追贈事。分付銓曹。何如。上曰。依爲之。出擧條徽之曰。前領相。國之元老。殿下之倚毗。同朝之期待。亦何如。而一朝忽有許副之命。臣等久處同僚。觀其秉心。則斷斷爲國之血忱。無愧古大臣矣。今忽解去。同朝之悵觖。已無可言。而竊爲國事悶矣。上曰。箚批已盡予之心曲矣。此大臣斷斷爲國之忠。予知已深。豈有一時許免之意。而第其前後勤勞於王家者。已多年矣。今此缷免。欲令一時閑養。予豈永捨乎。上曰。領相尙未出。其病症。何如。徽之曰。今則病勢雖已向歇。而蘇健未易。誠可悶矣。徽之曰。向日兵判薦望。小臣職在右揆。不得擅望矣。上曰。此後則領相未出肅前。凡干廟謨。卿其替行。可也。上曰。向者洪文泳所論北伯事。卿意。則何如。徽之曰。前咸鏡監司鄭昌順分揀之命。雖因前領相仰奏。特軫一年數遞之弊。而今此堂疏。旣出於守經之論。則該監司。事當引義撕捱。便是已遞之官。當此設賑之時。廢務可悶。且年分事目至嚴。違越定式。亦關後弊。咸鏡監司鄭昌順罷職。何如。上曰。依爲之。出擧條咸鏡監司鄭昌順罷職事。榻前定奪。上曰。北伯薦望。誰爲可堪。徽之曰。以正卿言之。洪樂命鄭好仁。似好矣。上曰。好矣。而洪樂命則病情未知何如。徽之曰。雖有病而如巡歷等事。足可强爲矣。上曰。京職旣不得行公。則似不可更除外職矣。徽之曰。以亞卿言之。李𡊠蔡弘履洪檢。似合擬望矣。上曰。果好矣。而李𡊠姑難出外。蔡弘履亦好矣。而如李亨逵。昨冬陞資。卽任藩臬。似涉太驟矣。予意則知申。似好矣。卿意。何如。徽之曰。此人。果好矣。華鎭曰。漕轉事目。纔已頒下。而凡係上納。皆有定限。不得違越。昭載法典矣。近來外邑。慢忽成習。多有晩發愆期之弊。各邑果能着意董飭。趁早運納。則豈有臭載欠縮之患乎。卽今解氷不遠。漕轉迫頭。嚴飭各邑。趁限裝運。至若錢木布。亦於定限內。無遺輸納。而如是申飭之後。若復如前慢忽。致有愆期之事。則自臣曹摘發論責。斷不饒貸。以此出擧條。分付各道。何如。上曰。依爲之。出擧條
정조 5년
辛丑正月初十日午時。上御誠正閣。左承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。內閣事。思之又思。誠甚蕩然。牌則何不立之乎。有防曰。牌則非自前所立者。故似是因循而然矣。上曰。直提學直閣入侍。鄭民始徐鼎修進伏。上曰。俄者次對筵中。亦已下敎。而近來內閣。全無主管之人。常以內閣事。視若楚越。惟事抛却。無巨無細。一不修擧。當初設立之意。果如是耶。且以立牌事言之。特倣湖堂之規。無異經筵之牌。則近者閣臣。立此牌爲前導。視若羞恥事。曾無立牌來往者。其意安在。民始曰。臣等不職之罪。則固難自逭矣。第本閣深在永肅門內。諸臣出入。實多非便。故閣務擧行。不無掣礙之端。若移設摛文院於永肅門外。似爲便好矣。牌則非常常所立。而今始創出。故似是因循而然矣。上曰。別無可合公廨之可以移設處。奈何。民始曰。局別將廳。雖甚隘狹。姑爲移設。未爲不可矣。上曰。然則出擧條。以爲擧行之地。可也。民始曰。摛文院處深嚴之地。凡百擧行。自多掣礙。欲移設於永肅門外者久矣。而尙今未遑矣。自今日爲始。本院移設於永肅門外局別將廳。而其所修補之道。分付戶曹。使之待解凍擧行。何如。上曰。依爲之。
정조 5년
行都承旨蔡弘履坐。左承旨徐有防坐直。右承旨朴祐源坐。左副承旨柳義養坐。右副承旨金宇鎭坐。同副承旨鄭志儉坐直。注書金載瓚病一員未差。假注書李集斗仕趙興鎭仕直。事變假注書李祖承仕。
정조 5년
大駕詣宗廟。入齋室後。奎章閣政院玉堂藥房口傳問安。答曰。知道。展謁罷後。奎章閣政院玉堂藥房口傳問安。答曰。知道。仍詣景慕宮。入齋室後。奎章閣政院玉堂藥房口傳問安。答曰。知道。展拜罷後。奎章閣政院玉堂藥房口傳問安。答曰。知道。還宮後。奎章閣政院玉堂藥房口傳問安。答曰。知道。
정조 5년
備忘記。奉使之體。孰非緊重。而至若繡衣。尤有自別。必謹嚴精覈然後。庶不辱朝廷。觀此平安道暗行御史柳誼書啓。啓凡七度。而繁亂不整。棼糅無緖。守宰治績。語不成說。谷包啓目。前所未見。觀於猪糠六分官鷄一首之說。而他餘條件之煩屑。推可知也。啓式之違格。事狀之胡亂。猶屬餘事之餘事。是豈當初差遣之本意也。雖欲使之覆啓。攸司亦將何以指的論列。以此以彼。奉使失職之罪。在所難免。該御史爲先緘辭。從重推考。原別單。竝令勿施之外。無他道。該房知悉。
정조 5년
柳義養啓曰。平安道暗行御史柳誼緘辭。從重推考事。命下矣。大司憲李𡊠。卽爲牌招。以爲承受之地。何如。傳曰。允。
정조 5년
吏曹口傳政事。兼實錄事李性源。兼同知實錄事金夏材竝單付。
정조 5년
傳于鄭志儉曰。他臺牌招。一體承受。
정조 5년
鄭志儉啓曰。卽者掌令申致權。持平宋民載李東稷。獻納尹在醇。正言李運彬。引避承批之後。不爲傳啓。直爲出去。事甚未安。推考警責。仍卽牌招。何如。傳曰。允。
정조 5년
傳于鄭志儉曰。何時下敎。而尙不待令。禁衛營從事官記過。
정조 5년
以掌令申致權。持平宋民載李東稷。獻納尹在醇。正言李運彬牌不進罷職傳旨。傳于鄭志儉曰。只推。
정조 5년
傳于徐有防曰。明日晝講爲之。
정조 5년
鄭志儉。以訓鍊都監言啓曰。本局把摠鄭汝坤。身病深重。勢難察任。改差。何如。傳曰。允。
정조 5년
柳義養。以刑曹言啓曰。頃因平安監司鄭尙淳狀本。慈母山城別將金復源。還穀虛錄反作之罪。自臣曹勘處事。覆啓蒙允。而復源時在任所。故卽爲捉送事。發關本道矣。復源今纔捉來。而乃是出身。移義禁府處之。何如。傳曰。允。
정조 5년
掌令申致權。持平宋民載李東稷。獻納尹在醇。正言李運彬啓曰。臣等愚昧譾劣。朝者侍臣班行。誤認啓請。經先上馬。致有問備之命。臣等職忝糾察之地。自犯顚錯之失。罪合重科。罰止薄勘。聚首相訟。措躬無地。其何敢一刻仍冒於臺次乎。請命遞斥臣等之職。答曰勿辭。亦勿退待。
정조 5년
辛丑正月十一日。兼春秋朴行淳。義禁府啓目。延安府使李雨培。白川郡守權中立。殺獄不善檢驗罪。刑推得情。何如。啓。傳曰。檢驗事體。何等至重。又若本獄事。違端疑案。不一而足是隱則。其所憑覈。固當十分明白。使償命者。不得盡其辭。而今此推官所爲。萬萬疎虞。及觀爰辭。尤不成說。若以一村衆口同辭。嗟冤爲證是隱則。何不細尋所從來之處乎是旀。若以至騰農謳。傳說狼藉爲證是隱則。又何不嚴問所發告之人乎是旀。其他當問不問之罪。業諭於本道下諭中。其在重人命嚴獄體之道。此等守宰。不可無嚴勘之道。當該主同推官權中立李雨培。竝削職放送爲良如敎。
정조 5년
辛丑正月十一日辰時。宗廟擧動入侍時。行都承旨蔡弘履。左承旨徐有防。右承旨朴祐源。左副承旨柳義養。右副承旨金宇鎭。同副承旨鄭志儉。假注書李集斗趙興鎭。記注官張顯慶。記事官徐龍輔。以次侍立。上具翼善冠絳紗袍。乘輿出仁和門。詣仁政門外。左通禮跪啓請殿下降輿乘輦。上降輿乘輦。大駕出敦化門。左通禮跪啓請侍臣上馬進發。大駕詣宗廟洞口降輦所。左通禮跪啓請殿下降輦乘輿。上降輦乘輿。入齋室。上改御冕服。步詣板位上。執圭行四拜禮。仍詣殿內奉審。命都提調提調禮戶判進前。都提調徐命善。提調李衍祥。禮曹判書金熤。戶曹判書金華鎭進伏。上命廟司。奉出第八室莊烈王后戊辰上諡玉冊奉審。內外裹褓無頉。仍命還奉欌內。仍詣永寧殿。奉審如初。還入齋室。諸臣以次退出。
정조 5년
行都承旨蔡弘履坐。左承旨徐有防坐直。右承旨朴祐源坐。左副承旨柳義養坐。右副承旨李晉圭坐。同副承旨鄭志儉坐直。注書金載瓚病一員未差。假注書李集斗仕趙興鎭仕直。事變假注書李祖承仕。
정조 5년
上在昌德宮。停常參。只晝講。
정조 5년
柳義養。以都摠府言啓曰。今日入直內三廳。武兼禁軍及軍兵等。中日習射。請出標信。傳曰。停。
정조 5년
柳義養啓曰。禁衛營御營廳將官來言。今日本營本廳軍兵。日次私習云矣。敢啓。傳曰。知道。
정조 5년
備忘記。全羅左水使李東曄下直。長弓一張。長箭一部。片箭一部。筒兒一箇賜給。
정조 5년
傳于蔡弘履曰。左承旨同副承旨入侍。
정조 5년
傳于柳義養曰。右承旨入侍。
정조 5년
承旨前望單子入之。李晉圭落點。
정조 5년
傳于鄭志儉曰。內乘別軍職宣傳官。春等試射時。朴基豊居首。加資則過矣。熟馬一匹賜給。宣傳官李元植。本廳居首全布。依例直赴殿試。
정조 5년
以獻納尹在醇。正言李運彬牌不進罷職傳旨。傳于柳義養曰。只推。
정조 5년
傳于鄭志儉曰。判下諸囚。滯繫可悶。皆令明日殿座前。以草記議處或照律。
정조 5년
朴祐源。以兵曹言啓曰。新除授撫夷萬戶具壽民老父。今年八十歲。新差小吉號里權管徐興甲老父。今年七十八歲。法不當遠離赴任。俱爲呈狀乞遞。邊將之親年七十五歲以上者。許遞其任。載在法典。竝依例改差。何如。傳曰。允。
정조 5년
鄭志儉。以義禁府言啓曰。時囚罪人李顯靖。以公罪勘罪放送後。草記事。命下矣。李顯靖段。身爲該郞。不能檢束吏卒。莫重之牌。至於傷缺之境。萬萬可駭。罪取考律文。則大明律不應爲條。有曰凡不應得爲而爲之。事理重者。杖八十。大典推斷條。有曰犯枉法受贓外。笞杖竝收贖云矣。李顯靖杖八十收贖。公罪放送之意。敢啓。傳曰。知道。
정조 5년
柳義養。以刑曹言啓曰。因奎章閣草記。當該紫門監下吏。照律嚴處事。命下矣。取考律文。則大明律詐傳詔旨條。有曰若詐傳一品二品衙門官言語者。杖一百徒三年。罪人鄭彭年。依此律決杖一百徒三年。定配於黃海道豐川府。卽爲押送之意。敢啓。傳曰。知道。
정조 5년
大司憲李𡊠。行大司諫尹坊。應敎朴天衡。掌令申致權。持平宋民載李東稷。獻納尹在醇。校理趙鼎鎭朴天行。副校理柳孟養。正言李運彬。修撰徐鼎修金翊休。副修撰李時秀洪文泳啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。夬正王法。請削黜罪人洪樂純。爲先中道付處。措辭見上答曰。不允。大司憲李𡊠。行大司諫尹坊。掌令申致權。持平宋民載李東稷。獻納尹在醇。正言李運彬啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答曰。不允。第六件七件事。亟停勿煩。
정조 5년
吏曹判書李衍祥疏曰。伏以。三陽布和。百靈奏吉。廟宮展禮。聖慕克伸。鑾蹕載旋。玉體萬康。臣民慶忭。小大同情。仍伏念臣。以其跡則至窮。而動輒有礙。以其質則最劣。而毫無可稱。與世乖疎。隨分遲徊。偏荷慈天之閔覆。每紆恩造之曲費。臣之感結銘鏤。一死圖報之忱。貫徹穹壤。質諸神明。固非言語文字。所敢煩述。而數年以來。聖眷彌渥。簡擢優異。猥膺銓任。自西移東。洊經大政。維夏徂冬。不惟政例之所必遞。抑亦挽近之所罕有。則慄然懷懼。怵焉增蹙。靳免一念。如渴赴飮。未敢食息少懈。而又況生疎昏憒。瑕纇難掩。上孤委寄之盛恩。下負報效之初心。合被重誅。以彰不職之辜。向來陳懇。非效例讓。而誠未上格。反承溫批。感悚隕悶。益無以自措。擬俟公務之少暇。畢瀝肝血。期蒙矜允之音矣。頃於政廳退出之後。素患痰癖之疾。觸寒闖發。腰腹亘痛。頭目眩瞀。症形危惡。貼席㱡㱡。大社祈年。聖躬親勞。而陪班駿奔。自力無望。忙具短疏。欲冀變通。而輿衛已戒。號籲未果。忍死趨簉。幸免顚踣於將事之際。歸益昏綴。收拾不起。蓋其積有所祟。病源已痼。發作無漸。劇歇靡常。日昨賓對之命。旣出特敎。又是新年一初。則犬馬微衷。尤宜竭蹶趨承。而進伏朝房。欲起還仆。咫尺禁扃。莫效瞻天之誠。分義虧缺。萬殞猶輕。荐違政牌。又增惶蹙。何敢諉以事過。倖其苟逭也哉。噫。非才忝竊。不可久冒。選部準瓜。亦一令甲。則當遞之義。固已斷斷。而疾病又從而相乘。自速違慢之罪。間緣陪扈。今始自列。伏願聖明。亟命重勘。以昭法紀焉。且臣昨見政目。以臣爲同知成均館事。竊不勝瞿然慙赧之至。方忝首席。殊非遠嫌之道。旣屬謬規。實爲難冒之端。不待故事之廣引。亦有近例之可據。敢此尾陳。乞竝鐫改。以安微分。不勝幸甚。答曰。省疏具悉。卿其勿辭行公。
정조 5년
副司直李性源疏曰。伏以。臣釁累至重。而譴罰至輕。含恩訟愆。屛伏郊坰。曾未數日。特敍遄降。繼而有史局新命。臣誠惝怳抑塞。神爽飛越。莫省所出也。噫。堂疏之論臣者。卽銓地事也。試院事也。其所云排擬之低昂。擧措之顚錯者。人各有見。言出相規。臣固受而爲過。不欲費辭自解。而至於循私蔑公四字。乃是人臣之極罪。居銓而不能祛私。主試而不能恢公。則有一於此。誅戮猶輕。況臣之兩罪俱發者。夫豈微眚細失之比。而聖度天大。姑從末減。十行辭敎。丁寧諄複。所以特加體諒。曲爲全保者。殆若慈父之於迷子。負累賤臣。何以得此。奉讀以還。涕血交逬。匪罪伊榮。雖死如生。而區區所自悼者。如臣至庸極陋。過蒙聖上拔擢之恩。猥備淸朝任使之列。重務華貫。皆出簡畀。夙夜感激。糜粉是期。而畢竟效蔑絲毫。罪積丘山。忱誠永負。身名大僇。臣何足言。有辱聖簡。撫躬反省。無面可顯。雖欲淬礪洗濯。復廁周行。而此生此計。已矣無望。況此校正之命。爲任甚重。決非釁孽之蹤。所敢一日祗承。嚴召之下。荐犯違傲。情窮勢蹙。良亦慼矣。玆敢略控短籲。仰瀆崇聽。伏乞聖明。俯察危苦之懇。特推生成之澤。亟令有司。重勘辜犯。仍命選部。勿復檢擬。以昭法紀。以靖賤分。不勝幸甚。答曰。省疏具悉。遂事奚言。卿其勿辭。從速行公。
정조 5년
辛丑正月十二日。兼春秋朴行淳。義禁府啓目。向前金宇海不職之罪。在所難免。以此照律。何如。啓。傳曰。今姑分揀後。益惕念事。嚴飭後放送爲良如敎。
정조 5년
辛丑正月十二日辰時。上御誠正閣。右承旨入侍時。右承旨朴祐源。假注書李集斗。兼春秋金廷龍。記事官徐龍輔。以次進伏訖。上曰。左承旨同副承旨入侍。賤臣承命出來。與左承旨徐有防。同副承旨鄭志儉。偕入進伏。上命書傳敎曰。明日春到記當設行。該房知悉。又命書傳敎曰。左副承旨馳詣太學。夕食堂到記。收取以來。命書傳敎曰。明日殿座處所。以仁政殿爲之。命書傳敎曰。右副承旨。以實病不爲仕進云。許遞。前望單子入之。賤臣承命出來。承旨前望單子持入。命書傳敎曰。新除授承旨。待下批牌招察任。命書傳敎曰。承旨房仍。右承旨爲軍士房。命書傳敎曰。當此閣務釐正之時。玆事不可不定式。大抵我國素稱吏胥之國者無他。官員每多數易。吏胥輒皆久居。以是吏胥事知。則官員賴以事知。此弊猝難矯革。今於內閣。何獨不然。閣臣以閣職。不但以五日京兆。閣吏亦如許。槪由無關心於立落而然。當初悶其料布之殘薄。必以厚料。衙門吏胥兼差者。一以除經費。一以爲渠輩。今則便歸無實。若吏之視本役與閣役。輕重不啻懸殊。不特此也。本閣處在深嚴之地。固非無根着之類。所可出入處。而近來擇於各司吏之故。來歷不分明。抄選不盡意。此後閣吏有闕。堂郞必以閣屬子枝。觀其身手。取其才華充定。如無子枝之可合者。別加選擇。啓目時具由措辭。而渠輩以數斗之米。數文之錢。責其矻矻。勢所難便。閣吏抄定後。從自願。自本閣行會厚料布。衙門待闕差定。如或見落於閣役。則竝兼役除汰。如此則閣役爲主。兼役爲次。在渠輩。足爲聊賴之一端。以此定式。雖以該司言之。若或藉此行會。屬之加出之窠。則是反生弊端也。必須本衙門吏胥。有窠然後塡充。塡充之後。移文本閣。本閣以充定之意。草記事。分付。命書傳敎曰。十六日動駕時。前後廂軍兵。以訓局軍兵。磨鍊事。下敎。而更思歲初展拜。動駕稠疊。軍兵勞苦可悶。不可不輪次擧行。以禁衛軍兵。全數磨鍊。爲前後廂事。分付。命書傳敎曰。欲以朝參日下敎。旣命退定。都民休戚。專係貢市人苦樂。每歲詢瘼。出於軫恤之意。迄今不爲。蓋有待也。歲旣翻矣。不可不一問。明朝入侍。承旨。與貢市堂上。進往闕門。貢市人處。問其弊瘼以聞。上曰。今觀諸道殺獄錄啓。大抵殺獄。或有可活者殺之。可殺者活之之弊。此爲審愼之處也。左承旨與右承旨同副承旨。持錄啓往藝文館。詳考後判付辭意。仍命退。承史退出。
정조 5년
行都承旨蔡弘履坐。左承旨徐有防坐。右承旨朴祐源坐。左副承旨柳義養坐。右副承旨沈念祖坐直。同副承旨李晉圭坐直。注書金載瓚仕直一員未差。假注書趙興鎭病。事變假注書李祖承仕。
정조 5년
傳于朴祐源曰。侍衛軍兵毛具。
정조 5년
徐有防啓曰。今此到記儒生製述試官中。對讀官金宇鎭。時無職名。令該曹口傳付軍職。何如。傳曰。允。
정조 5년
兵曹口傳政事。司直金宇鎭。
정조 5년
承旨前望單子入之。沈念祖落點。
정조 5년
有政。吏批。判書李衍祥進。參判金夏材實錄廳進。參議李敬養進。以鄭志儉爲副提學。李性源爲右參贊。沈念祖爲奎章閣直提學。金魯鎭爲戶曹參判。任觀周爲敦寧都正。鄭一祥爲同經筵。李性源爲奉常提調。蔡弘履爲司饔提調。洪秉聖爲宗簿正。金光岳爲軍資正。朴禮源爲司僕主簿。徐命全爲儀賓都事。金履中爲引儀。李樂培爲延安府使。金安默爲白川郡守。金樂豊爲咸陽府使。故郡守李國輔贈吏參例兼。學生李命臣贈吏議。故檢閱李潤朝贈弘文應敎例兼。以上慶尙監司李文源。本生家三代追贈。鄭持淳爲醴泉郡守。呂萬永爲咸安郡守。崔夢嵓爲豐基郡守。
정조 5년
兵批。兼判書洪樂性試官進。參判洪良浩侍衛進。參議李鎭恒入直政事進。參知趙時偉侍衛進。兵批無政事。
정조 5년
以副提學鄭志儉牌不進傳旨。傳于朴祐源曰。只推。更爲牌招。
정조 5년
傳于李晉圭曰。右副承旨與試官詣闕。
정조 5년
朴祐源啓曰。來十八日。專經武臣殿講。頉稟。傳曰。二十四日退行。
정조 5년
柳義養。以義禁府言啓曰。判下諸囚。滯繫可悶。皆令以草記議處。或照律事。命下矣。時囚罪人丁載遠段。身爲守令。不畏法禁。七百餘石還穀。擅自加分。八百石單代捧粟。亦不能釐正。刑具之違制。簽丁之招怨。俱極可駭。族客恣橫。而不能禁飭。許多罪狀。實難容貸罪。取考律文。則續大典倉庫條。有曰還穀留庫中加分。未及折半者。勿論石數。竝奪告身。大明律不應爲條。有曰凡不能得爲而爲之。事理重者杖八十。制書有違條。有曰凡奉制書。有所施行而爲者杖一百。名例有曰。二罪俱發。以重者論。大典推斷條。有曰犯私罪杖一百決杖。告身盡行追奪。先朝受敎內。王府決杖者。代以金贖矣。丁載遠從重論。杖一百收贖。告身盡行追奪放送。閔游段。虛殼改色。面議道臣。除耗分給。則雖無可罪之端。國穀事體。何等至重。而身爲守宰。擅自加分之數。至於三百石之多。已極可駭。而一千六百石。色吏等私分。亦不能覺察。繡衣覈發之後。始乃準捧。其矇然之罪。有難容貸罪。取考律文。則續大典倉庫條。有曰還穀留庫中加分。未及折半者。勿論石數。竝奪告身。大明律錢糧互相覺察條。有曰凡倉庫官吏庫子。互相覺察。係官錢糧。已出倉庫。失覺察者杖一百。名例有曰。二罪俱發。以重者論。大典推斷條。有曰犯私罪杖一百決杖。告身盡行追奪。先朝受敎內。王府決杖者。代以金贖矣。閔游從重論。杖一百收贖。告身盡行追奪放送。沈重奎段。還上事體。何等嚴重。而雖曰一時兼官。奸吏幻弄之穀簿。矇然不察。率爾着署。致有此五千三百餘石反作之境。極爲可駭。拿處命下之後。過期來待。尤涉痛駭罪。取考律文。則大明律錢糧互相覺察條。有曰凡倉庫官吏庫子。互相覺察。係官錢糧。已出倉庫。失覺察者杖一百。違令條。有曰凡違令者笞五十。名例有曰。二罪俱發。以重者論。大典推斷條。有曰犯私罪杖一百決杖。告身盡行追奪。先朝受敎內。王府決杖者。代以金贖矣。沈重奎從重論。杖一百收贖。告身盡行追奪放送。李鎭翼段。犒米自備加給之意。先布村閭。而不卽分俵者。事甚駭然。六千餘石舊反舊逋。覈出準捧後。論報道臣及御史。而旣不能收殺於繡衣反閱之前。則不可以追後準捧。全然無罪。加分一款。初旣就議道臣。末又報營。雖與擅分有異。糶糴法意。何等嚴重。而犯留之數。至於八百餘石之多。事極可駭。罪取考律文。則大明律不應爲條。有曰凡不應得爲而爲之者笞四十。續大典倉庫條。有曰還穀留庫中加分。未及折半者。勿論石數。竝奪告身。大明律不應爲條。有曰凡不應得爲而爲之。事理重者杖八十。名例有曰。二罪俱發。以重者論云矣。李鎭翼從重論杖八十。以報營加分公罪。收贖放送。金愚段。國穀分留。法意嚴重。則雖曰報營。法外加分之數。至於二千五百餘石之多。已極可駭。待待命拿囚之命。出於恤弊之盛意。則諉以聞命之差晩。逗遛過限之狀。亦甚駭然。取考律文。則續大典倉庫條。有曰還穀留庫中加分。未及折半者。勿論石數。竝奪告身。大明律不應爲條。有曰凡不應得爲而爲之。事理重者杖八十。違令條。有曰凡違令者笞五十。名例有曰。二罪俱發。以重者論云矣。金愚從重論杖八十。以報營加分公罪。收贖放送。具敍五韓光植金致泳段。莫重殿庭樂器。致有見失之患。而身爲字內入直官。不能覺察之狀。事極可駭。罪取考律文。則大明律不應爲條。有曰凡不應得爲而爲之。事理重者杖八十。大典推斷條。有曰犯私罪杖八十。奪告身三等。犯枉法受贓外笞杖。竝收贖云矣。具敍五韓光植金致泳等。各杖八十收贖。奪告身三等放送。李汝忠段。國穀法意。何等嚴重。而恣意反作之數。至於三千一百餘石之多。揆以公法。極爲痛駭。金大采段。還上反作。何等重罪。而身爲權管。未捧一百四十餘石。以已捧樣恣意磨勘之狀。極爲痛駭罪。取考律文。則續大典倉庫條。有曰反作守令。徒三年定配。又五年禁錮。大典推斷條。有曰犯私罪杖一百以上之罪。告身盡行追奪云矣。李汝忠告身盡行追奪。又五年禁錮。洪忠道林川郡靈楡驛。徒三年定配。金大采告身盡行追奪。又五年禁錮。黃海道遂安郡位羅驛。徒三年定配。而竝以議啓內辭意。具罪目。依例發遣府羅將。押送于各其配所。洪秉殷段。五百石別會換錄一款。旣因營關擧行。則雖無可罪之端。而還穀事體。何等嚴重。雖曰報營。法外加分之數。至一千九百餘石之多。已極可駭。十五箇棍杖之。只書規式。不爲刻誌之狀。亦涉痛駭。金復源段。糶糴法意。何等至重。而身爲邊將。見瞞奸吏。矇然勘簿。至有此一千餘石反作之境。揆以公法。極爲可駭。竝以此照律。何如。傳曰。允。已照律者。有功議。各減一等。未照律人。亦以草記。今日內照律。
정조 5년
又以義禁府言啓曰。判下諸囚。滯繫可悶。皆令以草記議處。或照律事。命下矣。時囚罪人洪允五段。身爲該郞。莫重壇壝之間。全不修掃。致有不屑之物。萬萬痛駭。論其罪狀。合致重勘。罪取考律文。則大明律制書有違條。有曰凡奉制書。有所施行而。違者杖一百。大典推斷條。有曰犯私罪杖一百決杖。告身盡行追奪。先朝受敎內。王府決杖者。代以金贖矣。洪允五杖一百收贖。告身盡行追奪。放送。何如。傳曰。允。有功議。減一等。
정조 5년
李晉圭。以義禁府言啓曰。時囚罪人丁載遠閔游沈重奎洪允五等。各杖一百收贖。告身盡行追奪。金愚李鎭翼等。各杖八十。以公罪收贖。具敍五韓光植金致泳等。各杖八十收贖。奪告身三等。李汝忠金大采等。告身盡行追奪。徒三年定配。又五年禁錮。照律草記批旨內。有功議。各減一等事。命下矣。丁載遠六代祖好善。扈聖原從功臣。麟坪大君異姓五寸親。閔游祖思淵。揚武原從功臣。達城尉異姓五寸親云。竝功議各減一等。杖八十收贖。奪告身三等。沈重奎十三代祖德符。開國功臣云。功減一等。杖九十收贖。奪告身四等。金愚十二代祖國光。佐理功臣。光城府院君四寸親云。功議各減一等。杖六十收贖。李鎭翼麟坪大君四寸親云。功議減一等。杖七十收贖。奪告身二等。韓光植十一代祖繼禧。佐理功臣。西平府院君六寸親云。功議各減一等。杖六十收贖。奪告身一等。竝放送。而洪允五金致泳李汝忠金大采等。無功議云矣。敢啓。傳曰。知道。
정조 5년
又以義禁府言啓曰。未照律人。以草記照律事。命下矣。時囚罪人洪秉殷段。五百石別會還錄一款。旣因營關擧行。則雖無可罪之端。而還穀事體。何等嚴重。雖曰報營。法外加分之數。至於一千九百餘石之多。已極可駭。十五箇棍杖之只書規式。不爲刻誌之狀。亦涉痛駭。罪取考律文。則續大典倉庫條。有曰還穀留庫中加分。未及折半者。勿論石數。竝奪告身。大明律不應爲條。有曰凡不應得爲而爲之。事理重者。杖八十云。以報營加分公罪施行。而制書有違條。有曰凡奉制書。有所施行。而違者杖一百。名例有曰。二罪俱發。以重者論。大典推斷條。有曰犯私罪杖一百決杖。告身盡行追奪。先朝受敎內。王府決杖者。代以金贖矣。洪秉殷從重論。杖一百收贖。告身盡行追奪放送。金復源段。糶糴法意。何等至重。而身爲邊將。見瞞奸吏。矇然勘簿。至有此一千餘石反作之境。揆以公法。極爲可駭罪。取考律文。則續大典倉庫條。有曰反作守令。徒三年定配。又五年禁錮。大典推斷條。有曰犯私罪杖一百以上之罪。告身盡行追奪云矣。金復源告身盡行追奪。又五年禁錮。黃海道瑞興縣龍泉驛。徒三年定配。而以議啓內辭意。具罪目。依例發遣府羅將。押送配所。何如。傳曰。允。有功議者。各減一等。
정조 5년
又以義禁府言啓曰。戶曹前正郞徐琢修。拿問處之。依律重勘事。傳旨啓下。而徐琢修以載寧郡守。時在任所云。依例發遣府羅將。拿來。何如。傳曰。允。
정조 5년
咸鏡監司鄭元始疏曰。伏以。臣素以不才。濫蒙洪造。前後奉職。曾無涓埃之報。外內歷試。徒切尸素之歎。每自循省。愧懼交積。忽於喉院待罪之日。伏奉北藩除授之命。臣誠惝怳。莫曉所以也。噫。旬宣之職。爲任不輕。如臣已試蔑效之踪。理不可復據。而況此北路。地遠俗獷。王化有所未及。境禁市易。邊事常多可虞。從以屢經災荒。倉積匱而民産罄。久際昇平。武備缺而軍制紊。凡可以宣聖化而保民生。詰戎政而固邊圉之道。雖使能者居之。猶患其不克稱塞。今乃以臣譾劣。擧而畀之。不少難愼。臣身狼狽。固不足恤。豈不有乖於淸朝重方面務綜核之政耶。抑臣有私義之難安者。前道臣。卽臣之族叔也。今臣往代之。已例雖或多有戚屬。亦曰稍疎。而一門之內。互居其職。滿盈之憂。悚蹙之心。當如何哉。揆以公私。俱極不可。屢自揣量。實難冒膺。玆敢實控衷懇。仰瀆崇聽。伏乞聖慈。念藩任之不當輕授。察臣言之非出飾讓。亟賜遞改。以安微分。千萬幸甚。臣無任屛營祈懇之至。謹昧死以聞。答曰。省疏具悉。卿其勿辭。速往欽哉。
정조 5년
辛丑正月十三日。兼春秋朴行淳。刑曹啓目。擊錚人全命眷。所供如此。上裁。何如。啓。傳曰。議處爲良如敎。
정조 5년
辛丑正月十三日卯時。上御仁政殿。親臨儒生製述殿講入侍時。行都承旨蔡弘履。左承旨徐有防。右承旨朴祐源。左副承旨柳義養。右副承旨李晉圭。同副承旨鄭志儉。假注書李集斗趙興鎭。兼春秋張顯慶金廷龍。以次進伏訖。上具翼善冠袞龍袍。坐御榻。命製講試官進前。讀券官右議政李徽之。吏曹判書李衍祥。行大司成鄭民始。對讀官行副司直沈念祖。前承旨金宇鎭。修撰徐鼎修。奎章閣待敎鄭東浚。考官判中樞府事鄭弘淳。戶曹判書金華鎭。漢城府右尹鄭昌聖。參考官行副司直沈有鎭。行副司直吳大益。副修撰李時秀。前奎章閣待敎徐龍輔進前。上命書策題試到記。儒生講冊。以詩傳拈出。試講生假注書趙興鎭。以病退出。事變假注書李祖承替入。上曰。製述試官。今姑退去。待收券入考。可也。製述試官。姑先退出。民始啓曰。本閣凡事。今方釐正。且將設立規模。以成官府貌樣。則當有不得不多少公用。而經費苟艱之時。有難劃。取用。聞太僕寺封不動錢。其數頗多云。限一萬兩貸來。以爲官用。則無損於公費。有益於本閣。且聞兵曹軍職祿米。每朔略有贏餘。而數甚零星云。在戶曹無甚關係。在本閣當爲緊需。此亦移付本閣。需用。何如。上曰。依爲之。出擧條又啓曰。本閣員役數少。無以分排。聞宗簿寺復舊引陪。宗親府加出使令。數旣甚多。而又非元定。乃是加出。則推移取用。未爲不可。宗親府使令二名。宗簿寺引陪三名。竝與其料窠。而移屬本閣。何如。上曰。依爲之。出擧條又啓曰。檢書官創出時。藝閣唱準料布四窠除出。以爲檢書官祿布帽債等需。而今則檢書官。旣付實祿窠。帽債則依前留置。而其他祿布。則似無疊受之理。此亦移付本閣。以爲需用之地。何如。上曰。依爲之。出擧條又啓曰。本閣軍士數少。無以使役。讀書堂書吏庫直。便是無用。儀賓府加出雇軍。數亦甚多。讀書堂書吏庫直各一窠及儀賓府雇軍二名除出。移付本閣。何如。上曰。依爲之。出擧條命書傳敎曰。政官牌招開政。吏曹判書李衍祥。更爲牌招事。出榻敎祐源啓曰。兵曹正郞姜。莫重侍衛。不佩筒介。事體所在。殊涉駭然。推考。何如。上曰。依爲之。出擧條吏曹判書李衍祥。更爲牌招事。出榻敎衍祥啓曰。副提學今當差出。而擬望之人乏少。承旨竝擬。何如。上曰。依爲之。出擧條命書傳敎曰。近日閣務釐整之時。堂上不可不備員。本閣直提學未差之代。今日政差出。新除授副提學。牌招察任事。出榻敎承旨前望單子入之事。出榻敎新除授承旨。牌招察任事。出榻敎副提學牌招傳旨。上曰。只推。更爲牌招。可也。摠管金履素等。進前奏曰。臣等以本府事。有所仰達矣。摠府禊屛。卽先大王在潛邸時。莅本府堂上。所以粧成者。而屛面特揭先朝御諱與表德之號。謹稽前後諱字有異。故敢此仰稟矣。上曰。後日更爲考奏。可也。衍祥曰。與承旨徐有防。招貢人問貢市之弊。則不無些少弊端。而略有稟定之事矣。上曰。然則以文字列錄弊瘼。單抄以入。好矣。上曰。今幾收券。製述諸試官。卽令來待。祖承承命出去。稍久入來。上曰。諸試官何不催促入侍。注書之傳命。極甚稽緩。爾則傳之。而命官不入耶。爾其稽忽。而不傳于命官耶。注書傳命之際。趨步極徐。擧止駭慢。上注書以翰林時所趨之樣行步。太涉緩忽。上下注書。事過後竝禁推。可也。又下敎曰。若以上下注書。竝捧現告。則廳注書有參入之慮。以上注書事變注書。捧傳旨。宜矣。上下注書。事過後。竝禁推事。出榻敎上曰。大臣雖云體重。屢促入侍之命。而尙無進來之事。事體所在。誠極慨然。此下敎。傳于大臣。可也。徽之入來。進前奏曰。臣若聞此入侍之命。豈敢一刻遲滯而不入也。全然不知。致有違慢之罪。惶悚則極矣。而傳命注書。不可無警。拿處。宜矣。上曰。予果有爲卿慨然之敎矣。卿若不聞。則注書不卽傳命之致。拿處之請。依爲之。考講先畢。居首講儒金德休賜第。上命賤臣曰。爾其史官。出呼新來於殿前。賤臣承命。出呼新來。數次進退後。出送。上曰。科次入侍。以便殿爲之。而禮房承旨盡捧試券以入。可也。仍命退。諸臣以次退出。
정조 5년
辛丑正月十三日酉時。上御誠正閣。科次入侍時。試官右議政李徽之。吏曹判書李衍祥。行大司成鄭民始。直閣徐鼎修。副修撰李時秀。奎章閣待敎鄭東浚。前待敎徐龍輔。左承旨徐有防。右副承旨沈念祖。記事官金載瓚。記注官張顯慶。記事官金廷龍。以次進伏訖。上命讀奏試券。上曰。試所承旨收券後。卽爲入侍事。分付。上曰。當下標信。金虎門留門。儒生及收券官。使之出去。試官則別省記修入。上曰。今已夜深。試官姑爲退去。明日更爲考券出榜也。命退。諸臣以次出。
정조 5년
行都承旨蔡弘履坐。左承旨徐有防坐。右承旨朴祐源坐直。左副承旨柳義養坐直。右副承旨沈念祖坐。同副承旨李晉圭坐。注書金載瓚病一員未差。假注書李集斗仕直趙興鎭病。事變假注書李祖承仕。
정조 5년
以十八日專經文臣殿講處所。取稟。傳于徐有防曰。宣政爲之。
정조 5년
朴祐源啓曰。禁衛營御營廳將官來言。今日本營軍兵。日次私習云矣。敢啓。傳曰。知道。
정조 5년
傳于徐有防曰。科次入侍。右副承旨。同爲入侍。
정조 5년
傳于蔡弘履曰。承旨房仍。
정조 5년
備望記。犯雖不輕。坐在無識。到配亦已經歲。合有參恕之道。定配罪人金相玉。分揀放送。
정조 5년
以副提學鄭志儉牌不進罷職傳旨。傳于柳義養曰。只推。更爲牌招。
정조 5년
以副提學鄭志儉再牌不進罷職傳旨。傳于柳義養曰。只推。
정조 5년
以假注書李集斗李祖承禁推傳旨。傳于柳義養曰。分揀。
정조 5년
蔡弘履啓曰。假注書李集斗。旣已分揀。姑令仍察。何如。傳曰。允。
정조 5년
有政。吏批。判書李衍祥式暇。參判金夏材實錄廳進。參議李敬養。左副承旨柳義養進。啓曰。判書李衍祥式暇。參判金夏材實錄廳進。小臣獨政未安。何以爲之。敢稟。傳曰。只出緊任。以金熤爲禮曹判書。徐浩修爲知經筵。金夏材爲同經筵。沈鍷爲漢城主簿。尹昌淳爲平市令。李羽晉爲兵曹佐郞。金履澤爲密陽府使。
정조 5년
兵批。兼判書洪樂性。參判洪良浩病。參議李鎭恒入直進。參知趙時偉病。右副承旨沈念祖進。副司直單兪彦鎬。副司果單趙光鉉。
정조 5년
朴祐源。以兵曹言啓曰。去冬三朔能麽兒考講時。武臣兼宣傳官林擎翰。三次不通。都摠府經歷李東憲。宣傳官李元謙。武臣兼宣傳官沈錫姜德鳳李陽信。軍器寺主簿沈鏔。前內贍寺主簿金聲伯。前氷庫別提劉光濟。都摠府都事閔百恒。前任訓鍊院判官義禁府都事元宅鎭。前任義盈庫主簿時。二次不通。訓鍊主簿李啓春。武臣兼宣傳官全震郁。部將李顯忠等。一次不通。依定式。竝從重推考。何如。傳曰。允。
정조 5년
柳義養。以兵曹言啓曰。今正月十六日。永禧殿毓祥宮擧動時。本曹補把京畿驛馬十五匹。依例入把之意。分付本道。何如。傳曰。允。
정조 5년
朴祐源。以兵曹言啓曰。卽者衛將所入直部將安宅仁來言。昨日初昏時。有一白衣人。被酒泥醉。來到直所。言語不順。縛置本所云。故査問委折。則璿源殿守僕姜有亮爲名人。有此作梗。而旣知其守僕。則部將之不卽來告本曹。私自結縛。事極驚駭。部將安宅仁。爲先汰去。其罪狀。令該府處之。守僕姜有亮。酗酒作挐之罪。亦令攸司。科治。何如。傳曰。允。部將與守僕。卽爲捉致本曹。其委折取招以聞。
정조 5년
柳義養。以義禁府言啓曰。慶尙道拿處守令中。㓒原縣監姜膺煥。今已過限。尙不上來待命。依下敎發遣府羅將。所到處拿來。何如。
정조 5년
柳義養。以禁府言啓曰。因刑曹啓辭。慈母山城別將金復源。係是出身。移本府處之事。允下矣。金復源。今方待命。卽爲拿囚之意。敢啓。傳曰。知道。
정조 5년
柳義養。以禁府言啓曰。時囚罪人洪秉殷。杖一百收贖。告身盡行追奪。金復源告身盡行追奪。徒三年定配。又五年禁錮。照律草記批旨內。有功議者。各減一等事。命下矣。洪秉殷八代祖聖民。光國功臣。益平尉四寸親云。功議各減一等。杖八十收贖。奪告身三等放送。而金復源無功議云矣。敢啓。傳曰。知道。
정조 5년
柳義養。以刑曹言啓曰。禁衛營首吏書吏錢木次知庫直。囚禁事。命下矣。罪人首吏書吏安光宅。罪人庫直洪海成等。竝卽着枷嚴囚之意。敢啓。傳曰。滯囚有日。分揀放送。
정조 5년
又以刑曹言啓曰。囚本曹草記。禁衛營書吏安光宅。庫直洪海成等。分揀放送事。命下矣。禁衛營首吏書安光宅。庫直洪海成等。竝卽放送之意。敢啓。傳曰。知道。
정조 5년
持平宋民載啓曰。請大靜縣爲奴罪人金壽賢。依律處斷。請興陽縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請定配罪人孫效忠等。仍令王府。更加嚴鞫。期於得情。請楸子島安置罪人李晉行。亟令王府。拿鞫嚴問。答府曰。不允。第五件六件事。亟停勿煩。
정조 5년
辛丑正月十四日辰時。上御誠正閣。試所承旨入侍時。左承旨徐有防。記事官金載瓚徐龍輔鄭東浚。以次進伏訖。上曰。試官入侍。諸試官進伏。命分考試券。命書傳敎曰。同副承旨。馳詣宗廟景慕宮。奉審摘奸以來。考券訖。命書傳敎曰。講居首幼學金德老。製述居首生員沈晉賢。直赴殿試。講純通比較。之次幼學李相訥。直赴會試。講通幼學金洛一李益烈金弼龍洪宜燮金重瑞。製述三下進士金鎜。生員成穗。進士徐弘輔。各給二分。講略白光彦等。製述次上成種仁等。紙筆墨考例施賞捧傳旨。摠裁官李徽之曰。史局事。可悶矣。校正堂上李性源。差下已久。尙未行公。推考申飭。牌招察任。何如。上曰。依爲之。出擧條命書傳敎曰。史局係是往役。與官職大異。雖以官職言之。所遭人言。付之相規之科。未爲不可。屢日召牌。一味坐違。分義事體。寧容如是。實錄堂上。從重推考。更卽牌招。申飭行公。此後違牌。勿爲呼望。徽之曰。景慕宮酌獻禮在近。而禮曹多有擧行之事。判書兪彦鎬受由在外。姑無上來之期。許遞。何如。上曰。依爲之。出擧條徽之曰。當此歲初開講之時。經筵不可不備員。知經筵李衍祥。方帶劇務。同經筵徐有寧。聞有實𧏮云。竝爲許遞。何如。上曰。依爲之。出擧條命書傳敎曰。政官牌招開政。又命書傳敎曰。閣務鞅掌。史役勢所相妨。直提學沈念祖。兼帶實錄堂上減下。
정조 5년
行都承旨李𡊠未肅拜。左承旨徐有防坐直。右承旨朴祐源坐直。左副承旨柳義養坐。右副承旨沈念祖坐。同副承旨李晉圭坐。注書金載瓚病一員未差。假注書李集斗仕趙興鎭仕直。事變假注書李祖承仕。
정조 5년
朴祐源。以都摠府言啓曰。今日入直內三廳。武兼禁軍及軍兵等。中日習射。請出標信。傳曰。停。
정조 5년
承旨前望單子入之。李𡊠落點。
정조 5년
以副提學鄭志儉牌不進罷職。傳于朴祐源曰。只推。更爲牌招。
정조 5년
傳于李𡊠曰。禮兵房承旨入侍。
정조 5년
備忘記。光廟儒臣梁誠之建言曰。乞令內藏書籍後面圖書。稱朝鮮國某歲御藏書。大明多年號。以眞字書之前。而圖書稱朝鮮國御藏書。以篆字書之。遍着諸冊。昭示萬世。此於內閣追述之一端。以此令內閣知悉。
정조 5년
備忘記。內閣之名。始於光廟朝丙子。而中廢矣。奎章閣之號。又始於肅廟朝甲戌。而御書扁額。至今在宗寺。何幸予小子嗣服後。追述建閣。雖謂之異事。誠非浪語。宗正寺所奉閣號懸板。從近移奉本閣。懸揭事。分付。
정조 5년
徐有防。以內醫院官員。以都提調提調意啓曰。慶壽宮産室廳排設吉日。以今月十七日辰時。啓下矣。以此日擧行之意。敢啓。傳曰。知道。
정조 5년
朴祐源。以兵曹言啓曰。奎章閣監書兪得祐。書吏安文規。以差備待令。方歸直所之際。更鼓初下。而西所部將鄭履顯。稱以犯禁。捉來本曹。故萬萬驚駭。査問。則此與尋常犯禁有異矣。部將見監書佩通符。肆然放恣捉來。該部將之罪。難以輕處。何以爲之。敢啓。傳曰。兵曹欲請部將之罪。何患無辭。而以何以爲之爲稟。何其巽懦之甚乎。通符事體至重。亦御牌也。況竝知軍號。則部將之執捉。萬萬駭然。令兵判待明朝。從重決棍後汰去。兵曹若能檢飭。豈有是事。該堂雖以生疎寬恕。而該房之矇不請罪。大是做錯。爲先從重推考。
정조 5년
柳義養。以兵曹言啓曰。依傳敎。西所部將鄭履顯。決棍十五度後。汰去之意。敢啓。傳曰。知道。
정조 5년
又以兵曹言啓曰。忠翊衛將金㻐。素患痰癖之症。近又添劇。時月之內。差復無期。呈狀乞遞。輪直之任。不可久曠。今姑改差。何如。傳曰。允。
정조 5년
朴祐源。以兵曹言啓曰。內吹螺赤龍虎營兼內吹等。今春等習角時賞格。木綿一同十八匹。依啓下單子。分等施賞之意。敢啓。傳曰。知道。
정조 5년
又以兵曹言啓曰。卽接慶熙宮衛將牒報。則衛將白師祚。除授在外。過限未上來云。依法典改差。何如。傳曰。允。
정조 5년
又以訓鍊都監言啓曰。今正月十六日。永禧殿擧動時。建陽門西營兩處入直禁衛軍兵。以訓局軍兵替代入直。還宮後還入直事。自兵曹節目。啓下矣。建陽門軍一百名。把摠李亨默。哨官金徽柱。西營軍四十名。哨官李鎭鼎率領。與禁衛軍兵。替代入直。而還宮後替直之意。敢啓。傳曰。知道。替把名數。依春展謁時擧動例爲之。
정조 5년
又以訓鍊都監言啓曰。替把名數。依春展謁時擧動例爲之事。命下矣。廣智營入直軍中二十名除出。十名把摠李亨默。哨官春徽柱率領。入直於建陽門。十名哨官李鎭鼎率領。入直於西營。而還宮後替直之意。敢啓。傳曰。知道。
정조 5년
柳義養。以禁衛營言啓曰。今正月十六日。大駕詣永禧殿展謁。仍詣毓祥宮展拜時。本營騎士及步軍五哨隨駕事。自兵曹節目。啓下矣。外營各處入直將官軍兵等。依例除標信出用。銅龍門西營兩處入直將官軍兵等。依兵曹節目。以訓鍊都監軍兵。替把出用。而竝待標信擧行。還宮後。還入直之意。敢啓。傳曰。知道。
정조 5년
朴祐源。以御營廳言啓曰。本廳兼內吹。今春等習角賞格。依啓下單子。木綿四十三匹。分等施賞之意。敢啓。傳曰。知道。
정조 5년
柳義養。以義禁府言啓曰。定配罪人金相玉。分揀放送事。承傳啓下矣。洪忠道庇仁縣定配罪人金相玉。卽爲放送事。分付道臣之意。敢啓。傳曰。知道。
정조 5년
右承旨朴祐源疏曰。伏以。臣所帶尙方副提擧之任。卽知申之例兼。而適當前知申應避。臣猥蒙恩點。冒膺多日矣。今則長僚新除。理難蹲冒。玆敢據例陳懇。伏乞聖慈。卽賜遞免。以存公格。不勝幸甚。答曰。省疏具悉。爾其勿辭。仍察焉。
정조 5년
兵曹參判洪良浩疏曰。伏以。三陽載回。百祿咸萃。盛禮首擧於方社。孝思克伸於廟宮。臣民頌抃。曷有其極。仍伏念臣。猥以僇廢之蹤。濫蒙拂拭之恩。雨露若偏於微物。山海莫量於洪造。待罪宿衛。今已四箇月矣。出入於淸禁之直。昵近於仗陛之間。光榮已極。圖報無階。區區犬馬之誠。唯在殫竭驅策。鞠躬盡瘁。何敢爲言私之計。而臣之偏母。年近七耋。素抱沈疴。秋冬以來。長在床褥。而臣旣感激奔走。抑情供職矣。一自歲初。添傷於毒寒。頑痰衡亘。胸背牽疼。食飮幾於全却。神識有時昏瞀。雜試湯餌。症形危惡。一日二日。氣息凜然。臣方左右扶將。方寸煎熬。實無以暫時離側。顧今動駕隔日。無望趨簉於陪扈之列。情急勢窮。不得不冒死哀籲於仁覆之下。伏乞聖慈。俯垂矜諒。亟命鐫臣本兼之職。俾得專意救護。不勝萬幸。答曰。省疏具悉。卿其勿辭。救護母病。
정조 5년
副提學鄭志儉疏曰。伏以。臣於日昨殿座時。伏奉玉署長除命。退自邇班。徑出禁扃。神精飛越。歷日靡定。伏念臣出身五年。致位三品。淸銜美職。踐歷無遺。在朝廷皆是誤恩。在身罔非踰分。愆尤徒積於默數。尺寸蔑效於仰俾。而今此見職之濫叨。殆同竿頭之更進。誤恩於是至矣。踰分於是極矣。而緣臣無似。累聖簡而玷名器。則臣罪又於是大矣。臣誠俯仰慙惶。五內失守。措躬無地。猶屬例語。夫臣之本末長短。莫逃於淵鑑之下。本職之萬萬不稱。無待臣言。可蒙俯燭。其何敢張皇藻飾。强效前輩引免之辭也。第臣於文學一事。初極固陋。近益荒廢。前經古史。轉覺曚昧。一知半解。都歸昏忘。自顧枵然。便一沒字之碑。則裨聖學資顧問之責。固無論已。卽備禮進講。亦何以堪承乎。目今睿知天縱。學問日新。朝晝之講討勤政。千一之文明方啓。則經席之上。縱不能得來范祖禹一流人。剖析精微之蘊。開廣緝熙之工。奈之何以鹵莾如臣。庸下如臣者。遽然充擬於此任哉。苟以榮臣身則可矣。獨不爲朝廷羞哉。噫。感恩畏義。秉彝之常心。趨榮愛爵。中人之同情。臣於此任。如或一分可强。何苦而爲規避辭遜之計。而以言乎公。旣無絲毫之補。以言乎私。必速滿盈之災。此臣所以徊徨踧踖。不敢冒進者也。抑臣聞之。驅策所以御馬而必程其力。乳哺所以養子而必節其飽。誠以逾於力則致顚。過於飽則成疾故也。今臣綿薄之力。無以任重。而爵祿之養。不啻過量。區區犬馬之忱。雖切於圖報。而安得不疾痛必呼。重有望於慈覆之天哉。召牌荐臨。承膺無路。玆陳短章。略暴微懇。伏乞聖明。俯垂諒察。亟遞臣新授之職。仍勘臣違逋之罪。以重公器。以安私分。不勝幸甚。答曰。省疏具悉。爾其勿辭察職。
정조 5년
掌令申致權啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴問。期於得情。請定配罪人孫效忠等。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。答曰。不允。第五件六件事。亟停勿煩。
정조 5년
辛丑正月十五日辰時。上御誠正閣。左右承旨入侍時。左承旨徐有防。右承旨朴祐源。假注書李集斗。兼春秋金廷龍文采五。以次進伏訖。上命書傳敎曰。日前以都民休戚。專係貢市人。有所提敎。蓋此市民弊瘼。曰亂廛也。中都會也。都庫也。種種此等名色。奚特難支之一大端。設法痛禁。自有國朝典則。而官員不修職務。胥隷惟事誅求。干謁滋甚。貨賄公行。所謂法司。等是蔑如。莫曰俗弊之漸痼。猝難釐革也。爲官長者。苟能祛私奉公。民可奠業。弊可去甚。觀於今番現發二三事。而餘足推知。法司官吏不飭之罪。姑且寬貰者。意在屬之旣往。責其來後也。自政院招致該法司郞官。嚴明申飭。今日以後。係是令後。如有現發。隨卽嚴勘。斷不可已。以此傳敎。使之書揭壁上。惕念遵此擧行。至若貢人之弊。向於秋間。略有戢勵。其後果無生弊之端乎。大抵貢弊。如杜鼠穴。難以毛擧。隨矯隨生。自上何可盡燭。此則亦在官長修擧與否。竝令知悉。着意無怠。命書傳敎曰。無一定規模。雖以問安一事言之。或爲或否。殆無意義。此蓋閣官之視閣事。如逆旅而然。官府事體。何遽不若玉堂。而自外入承起居。藥院亦非可方者乎。此後著爲定式。凡有起居。館閣一體爲之。有行公堂郞而不參之事。政院另加察飭。向也下嚴敎。近果如敎遵行乎。官有儀仗。不可壞也。又是君賜之物。所重。何如。而閣臣之出入。藏牌去導。君賜之物。雖無國典所載。尙恭敬止。況玆事。參用大典宗正之錫牌經筵承旨銀牌之制。若曰諉以無例而不爲云爾。則不成說焉。若曰知其有例而不爲云爾。則又何意也。皆坐於近日學士識未周之致。欲周識也。捨學奚以觀於此等事。而益覺講製之擧。尤爲急務也。制詔有違。自有常律。職雖學士。獨可逭此。今不一一追勘。亦寓優待之意。所謂往雖不諫。來猶可追者此也。以此意另飭本閣。命書傳敎曰。不待昨日詢瘼。而亂廛之弊。業已聞知。若此而市肆安得不凋殘。市肆凋殘。則物價騰踊。貧士窮民何以聊其生也。惟其弊源。專在軍門。士卒無料人所爲。猶可駭痛。況有料輩。兼竝以此意。自政院爲先另加嚴飭於各軍門及扈衛廳。從後廉問。如有現發之弊。不飭將臣。難免其責。預令申飭。命書傳敎曰。副提學批下。牌招察任。命書傳敎曰。都承旨聞有實恙云。許遞。前望單子入之。賤臣承命出來。承旨前望單子持入。命書傳敎曰。都承旨待下批。牌招察任。仍命退。承史以次退出。
정조 5년
行都承旨李𡊠坐。左承旨徐有防坐。右承旨朴祐源坐。左副承旨柳義養坐直。右副承旨沈念祖坐。同副承旨李晉圭坐直。注書二員未差。假注書李集斗仕直趙興鎭仕。事變假注書李祖承仕。
정조 5년
大駕詣永禧殿。入齋室後。奎章閣政院玉堂藥房口傳問安。答曰。知道。展謁罷後。奎章閣政院玉堂藥房口傳問安。答曰。知道。仍詣毓祥宮。入齋室後。奎章閣政院玉堂藥房口傳問安。答曰。知道。展拜罷後。奎章閣政院玉堂藥房口傳問安。答曰。知道。還宮後奎章閣政院玉堂藥房口傳問安。答曰。知道。
정조 5년
傳于右承旨朴祐源曰。侍衛軍兵毛具。
정조 5년
傳于沈念祖曰。承旨房仍。
정조 5년
以宣傳官趙駿逵。拿處傳旨。傳于朴祐源曰。分揀。
정조 5년
李晉圭啓曰。丙申日記合十六卷。實錄廳輸送之意。敢啓。傳曰。知道。
정조 5년
備忘記。別軍職朴基豊吳毅常。各春等例下帿弓一張。箭竹一部。雉羽一百五十箇。賜給。
정조 5년
備忘記。元陵展謁後親祭。而局內諸陵。日晷不至甚長。有難遍謁。只行展謁於健元陵。該房知悉。局內陵寢。遣大臣攝祭。依例擧行。元陵親祭祭文。謹當製下。該房亦爲知悉。
정조 5년
備忘記。今番春謁之行。凡係用民力之事。依近例。皆以儲置米會減。無異單陵展謁。外邑分辦。依此爲之。健元陵只行展謁。且是密邇之地。無入小次節次。以此已令知委京司。本道分辦。亦令依此。各項進排物種。切勿待令。植炬。自京至晝停所待令。
정조 5년
朴祐源。以奎章閣言啓曰。昨夜本閣守直監書兪得祐。書吏安文規。自差備待令。退歸直所之際。西所部將。稱以犯夜而執捉。故監書則出示通符。誦傳軍號。書吏則亦示勿禁帖。而該部將。終不捨去。執到兵曹云。監書書吏。旣知軍號。又有禁帖。則猶不當執捉。而又況通符體重。與御牌無異。則幺麽部將之全不顧忌。有此無前之擧者。萬萬驚駭。此而尋常處之。則後弊有不可勝言。當該部將。令該府。從重勘處。該所衛將之恬若不知。任其所爲者。亦極駭然。令該府處之。兵曹之常時不能檢飭。亦不可無警。該曹堂郞。從重推考。何如。傳曰。允。
정조 5년
徐有防。以禮曹言啓曰。元陵展謁。以晦前推擇以入事。命下矣。卽令日官推擇吉日。則今正月二十四日二十五日。俱有拘忌。二十六日二十七日。俱吉。二十八日二十九日。亦有拘忌。三十日國忌齋戒。以何日定行乎。敢稟。傳曰。以二十六日定行。日字不遠。天氣尙寒。從以道途邇而橋梁少矣。略略修治。無或過濫。如是提飭而不遵先甲之令。則該差使員。難免其罪。以此分付畿營。
정조 5년
朴祐源。以兵曹言啓曰。部將與守僕。卽爲捉致本曹。其委折。取招以聞事。命下矣。當該部將安宅仁。守僕姜有亮等處。査問委折。則安宅仁所告內。去夜入直於衛將所矣。人定後。有一常着人。突入直所房中。言語不順。故汝則何許人。當此夜禁至嚴之時。只着裏衣。犯夜來此云爾。則以爲適因尋見此洞內人入來。而汝是兩班子乎云。言甚悖慢。故果爲結縛。則吾是守僕也。何敢結縛云云。故相考號牌。知其守僕後。卽爲解縛。通于兵曹入直堂上。則逢授洞任。而事在外所。往告于判書云。故依此擧行矣。當初只知以閑雜人。白衣犯夜。果爲結縛。而聞渠言。考見號牌後。雖卽解縛。率爾結縛之罪。萬死無惜。惶恐遲晩。守僕姜有亮所告內。部將納招辭意。雖無差爽。而當初結縛時。以守僕之意。縷縷言及。而終不聽。施結縛後。相考號牌。始乃解縛矣。本以不飮酒之人。昨夕爲人强勸。略飮酒杯。不勝酒力。致有此擧。罪合萬死。惶恐遲晩云矣。敢啓。傳曰。知道。
정조 5년
柳義養。以義禁府言啓曰。輕囚放釋事。命下矣。時囚罪人鄭昌期安宅仁等。竝卽放釋。而洪和輔供辭未下。不得擧行之意。敢啓。傳曰。知道。
정조 5년
又以刑曹言啓曰。守僕姜有亮接主人。令該曹科治事。命下矣。姜有亮接主人金光禹。曾經內閣領籤云。移義禁府。處之。何如。傳曰。旣有輕囚放釋之命。事在傳敎於事。況與姜哥有異。今番分揀。
정조 5년
又以刑曹言啓曰。輕囚放釋事。命下矣。取考囚徒案。則輕囚罪人四名。而金重瑞。以江界京主人。鑄錢所貿銅蔘價九千餘兩所負罪。姜有亮。因傳敎科治罪人。而罪名俱係緊重。不得放釋。而紫門書員鄭彭年。因內閤關文。囚禁司憲府禁吏盧時耼。自本府囚禁。故竝卽放送之意。敢啓。傳曰。知道。姜有亮。依本律勘處後。草記。
정조 5년
又以刑曹言啓曰。姜有亮。依本律勘處後。草記事。命下矣。取考律文。則大明律罵制使及本管長官條曰。凡官吏罵六品以下。長官杖七十。先朝受敎內。街路上酗酒作挐者。勿爲徵贖。決杖一百。名例云二罪俱發。從重論。罪人姜有亮。依此律。決杖一百後。放送之意。敢啓。傳曰。知道。
정조 5년
行大司諫尹坊。副提學鄭志儉。司諫金和中。掌令申致權。持平宋民載李東稷。獻納尹在醇。校理朴天行。副校理柳孟養趙鼎鎭。正言李運彬。修撰徐鼎修金翊休。副修撰洪文泳李時秀啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中道付處。答三司曰。不允。
정조 5년
行大司諫尹坊。司諫金和中。掌令申致權。持平宋民載李東稷。獻納尹在醇。正言李運彬啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮。爲先亟施遠竄之典。答兩司曰。不允。第六件七件事。亟停勿煩。
정조 5년
持平宋民載啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請定配罪人孫效忠等。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。答府曰。不允。第五件六件事。亟停勿煩。